ธุรกิจบริหารมั่งคั่งฮิต เน้นลงทุนต่างประเทศ
ธุรกิจบริหารความมั่งคั่งคึก เน้นลงทุนต่างประเทศ โดยเฉพาะไพรเวท อิควิตี้ ฟันด์
21 พ.ย. 2559

ธุรกิจบริหารความมั่งคั่งคึก เน้นลงทุนต่างประเทศ โดยเฉพาะไพรเวท อิควิตี้ ฟันด์
นางทิพพา ปราณีประชาชนหัวหน้าฝ่ายบริหารความมั่งคั่งประจำประเทศไทย บริษัทหลักทรัพย์ เครดิตสวิส (ประเทศไทย) เปิดเผยว่า กลยุทธ์การลงทุนของเครดิตสวิสในไทยจะเน้นการออกไปลงทุนในต่างประเทศทั้งหมด ทำให้สามารถตั้งเป้าเติบโต 100% ได้ในธุรกิจการบริหารความมั่งคั่ง
ทั้งนี้ ลูกค้าที่จะมาใช้บริการต้องมีสินทรัพย์ภายใต้การบริหารไม่ต่ำกว่า200 ล้านเหรียญสหรัฐ แต่ในความเป็นจริงจะมีสินทรัพย์เฉลี่ย 5-10 ล้านเหรียญสหรัฐ โดยปีนี้สามารถขยายฐานลูกค้าได้ตามเป้า ส่วนใหญ่เป็นลูกค้าบุคคล 90% อีก 10% เป็นเจ้าของธุรกิจ เช่น เอสเอ็มอีที่มีสภาพคล่องเหลือและต้องการผลตอบแทนดีขึ้น
นอกจากนี้ บริษัทอยู่ระหว่างการศึกษาการลงทุนในหุ้นของบริษัทที่ไม่จดทะเบียนในตลาดหลักทรัพย์ (ไพรเวทอิควิตี้ ฟันด์) รวมทั้งกองทุนลงทุนในโครงสร้างพื้นฐาน โดยปัจจุบันไพรเวทอิควิตี้ ฟันด์ ถือเป็นแนวโน้มการลงทุนที่ดี แม้ว่าจะมีความเสี่ยงที่สูงกว่าการลงทุนในหุ้นที่จดทะเบียนในตลาด หลักทรัพย์ เนื่องจากบริษัทเหล่านี้เติบโตสูงและมีแนวโน้มให้ผลตอบแทนที่ดี โดยการลงทุนบริษัทจะคัดกรองหุ้นของบริษัทที่มีศักยภาพ ซึ่งอาจเป็นบริษัทที่เตรียมจะเข้าตลาดหรือมีอัตราการเติบโตที่ดีแต่ราคายังไม่แพง มีสภาพคล่องสูง
ด้าน นายจิรวัฒน์ สุภรณ์ไพบูลย์ผู้บริหารสายงานธุรกิจบริการไพรเวทแบงก์ ธนาคารกสิกรไทย กล่าวว่า การบริหารจัดการการลงทุนในภาวะที่ตลาดมีความผันผวน ไม่ใช่ว่าจะสร้างผลตอบแทนที่ดีไม่ได้ อยู่ที่การจัดพอร์ตและความเสี่ยงให้ได้ ซึ่งต้องใช้ระบบข้อมูลเป็นสำคัญ การบริหารความมั่งคั่งต้องเรียนรู้และเข้าใจเทคโนโลยีการเงินหรือฟินเทคใหม่ๆ ด้วย และที่สำคัญต้องทบทวนการลงทุนถี่ขึ้น เช่น อาจจะปรับพอร์ตทุกสัปดาห์ ทำให้แม้ตลาดจะมีความผันผวนสูง 5% แต่ยังสามารถหาผลตอบแทน6-7% ได้ เป็นต้น